作者:李百藥
標題:郢城懷古
內容:客心悲暮序，登墉瞰平陸。林澤窅芊綿，山川鬱重複。王公資設險，名都拒江隩。方城次北門，溟海窮南服。長策挫吳豕，雄圖競周鹿。萬乘重沮漳，九鼎輕伊穀。大搜雲夢掩，壯觀章華築。人世更盛衰，吉凶良倚伏。遽見鄰交斷，仍睹賢臣逐。南風忽不競，西師日侵蹙。運圯屬馳驅，時屯恣敲樸。莫救夷陵火，無複秦庭哭。鄢郢遂丘墟，風塵俄慘黷。狐兔時遊踐，霜露日沾沐。釣渚故池平，神臺層宇覆。陣雲埋夏首，窮陰慘荒穀。悵矣舟壑遷，悲哉年祀倏。雖異三春望，終傷千里目。